### NN 140/2025 (14.11.2025.), Pravilnik o tehničkim zahtjevima za ugradnju uređaja za obračun troškova toplinske energije

Ministarstvo gospodarstva

2091

Na temelju članka 3. stavka 14. Zakona o tržištu toplinske energije (»Narodne novine«, br. 80/13, 14/14, 102/14, 95/15, 76/18, 86/19 i 67/25), ministar gospodarstva donosi

PRAVILNIK

O TEHNIČKIM ZAHTJEVIMA ZA UGRADNJU UREĐAJA ZA OBRAČUN TROŠKOVA TOPLINSKE ENERGIJE

I. OPĆE ODREDBE

Predmet i primjena Pravilnika

Članak 1.

Ovim se Pravilnikom određuju:

− zahtjevi na tehničkom sustavu zgrade priključene na samostalni, zatvoreni ili centralni toplinski sustav prije ugradnje razdjelnika i kalorimetara uključujući svu ostalu prateću opremu, te organizacija provedbe navedenih aktivnosti,

− zahtjevi za ugradnju i održavanje razdjelnika i kalorimetara, te organizacija provedbe djelatnosti ugradnje, očitanja i održavanja razdjelnika i kalorimetara,

− nadzor prilikom ugradnje razdjelnika i kalorimetara,

− očitavanje, održavanje i kontrola ispravnosti razdjelnika i kalorimetara,

− uvjeti po kojima krajnji kupci mogu promijeniti osobu koja se bavi ugradnjom, očitanjem i održavanjem razdjelnika i kalorimetara i

− kvaliteta usluge obavljanja djelatnosti kupca toplinske energije.

Značenje pojedinih izraza

Članak 2.

(1) Izrazi koji se koriste u ovom Pravilniku imaju značenja utvrđena zakonima kojima se uređuje energetski sektor, tržište toplinske energije, regulacija energetskih djelatnosti, upravljanje i održavanje zgrada te prostorno uređenje i gradnja.

(2) U ovom Pravilniku koriste se i izrazi koji u smislu ovog Pravilnika imaju sljedeće značenje:

1. centralna regulacija sustava grijanja – regulacija temperature polaznog voda u sekundarnom krugu centralnog sustava grijanja zgrade prema vanjskoj temperaturi;

2. decentralna regulacija sustava grijanja – regulacija temperature zraka u svakoj prostoriji zgrade ili u određenoj zoni zgrade zasebno ugradnjom uređaja za samoreguliranje temperature na ogrjevna tijela za predaju topline u prostor (npr. termostatski radijatorski set kod radijatora);

3. direktna toplinska podstanica – toplinska podstanica, kod koje centralni ili zatvoreni toplinski sustav i unutarnje instalacije nisu fizički odvojeni te isti ogrjevni medij struji kroz cijevni razvod toplinskog sustava i kroz unutarnje instalacije;

4. Hrvatska energetska regulatorna agencija (u daljnjem tekstu: Agencija) – nezavisan regulator energetskih djelatnosti osnovan posebnim zakonom;

5. indirektna toplinska podstanica – toplinska podstanica, kod koje su toplinski sustav, odnosno primarni krug i centralni sustav grijanja zgrade, odnosno sekundarni krug fizički odvojeni s izmjenjivačem topline;

6. instalacije krajnjeg kupca – instalacije grijanja u samostalnoj uporabnoj cjelini od radijatorskog ventila, uključujući radijatorski ventil i radijator u slučaju vertikalnog razvoda, odnosno instalacije grijanja za samostalnu uporabnu cjelinu od zasebnog mjerila toplinske energije, uključujući zasebno mjerilo toplinske energije, te cijevne instalacije za korištenje potrošne tople vode u samostalnoj uporabnoj cjelini,

7. kalorimetar – zasebno mjerilo toplinske energije, odnosno uređaj kojim se mjeri količina isporučene toplinske energije u samostalnoj uporabnoj cjelini,

8. Ministarstvo – ministarstvo nadležno za energetiku,

9. mjerilo za zgradu/građevinu – mjerilo toplinske energije za svaku zgradu/građevinu posebno, nalazi se u toplinskoj podstanici, smješteno je iza zajedničkog mjerila toplinske energije, služi za raspodjelu troškova toplinske energije, vlasništvo je svih suvlasnika zgrade/građevine,

10. razdjelnik – uređaj za lokalnu razdiobu troškova isporučene toplinske energije izmjerene na zajedničkom mjerilu toplinske energije na obračunskom mjernom mjestu,

11. samostalna uporabna cjelina – stan ili poslovni prostor kako je određeno zakonom kojim se uređuje područje upravljanja i održavanja zgrada,

12. sustav automatizacije i upravljanja zgradom – sustav koji obuhvaća sve proizvode, softver i inženjerske usluge, kojim se može poduprijeti energetski učinkovito, ekonomično i sigurno funkcioniranje tehničkih sustava zgrade putem automatskog upravljanja i olakšavanjem ručnog upravljanja tim tehničkim sustavima zgrade;

13. tehnički sustav zgrade – tehnička oprema koja uključuje unutarnje instalacije i instalacije krajnjeg kupca;

14. toplinska podstanica – sklop uređaja za cirkulaciju i regulaciju odavanja topline koji su sastavni dio unutarnjih instalacija krajnjih kupaca, a nalazi se unutar zgrade/građevine,

15. unutarnje instalacije – zajedničke instalacije krajnjih kupaca od obračunskog mjernog mjesta do radijatorskog ventila u samostalnoj uporabnoj cjelini u slučaju vertikalnog razvoda, odnosno do zasebnog mjerila toplinske energije, uključujući instalacije, radijatorske ventile i radijatore u zajedničkim dijelovima zgrade/građevine, te sustav razvoda potrošne tople vode od obračunskog mjernog mjesta do ulaza u samostalnu uporabnu cjelinu,

16. ugrađivač/očitavač razdjelnika – pravna osoba koja ima ovlaštenje za ugradnju, očitavanje i održavanje razdjelnika, koja raspolaže s podacima s razdjelnika i statusu razdjelnika krajnjih kupaca, te obavlja poslove sukladno Zakonu o tržištu toplinske energije, Pravilniku o načinu raspodjele i obračunu troškova za isporučenu toplinsku energiju, Pravilniku o općim uvjetima za isporuku toplinske energije i ovom Pravilniku,

17. ugrađivač/očitavač kalorimetara – pravna osoba koja radi ugradnju, očitavanje i održavanje kalorimetara, te obavlja poslove sukladno Zakonu o tržištu toplinske energije, Pravilniku o načinu raspodjele i obračunu troškova za isporučenu toplinsku energiju, Pravilniku o općim uvjetima za isporuku toplinske energije i ovom Pravilniku,

18. vodomjer potrošne tople vode – uređaj kojim se mjeri volumen potrošne tople vode za pojedinu samostalnu uporabnu cjelinu;

19. zajedničko mjerilo toplinske energije – uređaj kojim se mjeri količina isporučene toplinske energije na obračunskom mjernom mjestu, služi za obračun isporučene toplinske energije,

20. zajedničko mjerilo za pripremu potrošne tople vode – mjerilo toplinske energije koje mjeri utrošenu toplinsku energiju za pripremu potrošne tople vode,

21. zajedničko posebno mjerilo toplinske energije – mjerilo toplinske energije kojim se mjeri količina isporučene toplinske energije za pripremu potrošne tople vode ili mjerilo toplinske energije kojim se mjeri količina isporučene toplinske energije za grijanje prostora, smješteno je iza mjerila za zgradu/građevinu, vlasništvo je svih suvlasnika zgrade/građevine i dio je unutarnjih instalacija.

II. ZAHTJEVI NA TEHNIČKOM SUSTAVU ZGRADE PRIJE UGRADNJE RAZDJELNIKA I KALORIMETARA

Obvezni zahtjevi na tehničkom sustavu zgrade

Članak 3.

Radi povećanja energetske učinkovitosti, ispravnog funkcioniranja toplinskog sustava i obračuna troškova toplinske energije, prije ugradnje razdjelnika ili kalorimetara krajnji kupci su dužni ispuniti obvezne zahtjeve na tehničkom sustavu zgrade sukladno člancima od 4. do 6. ovog Pravilnika.

Zamjena direktne toplinske podstanice indirektnom toplinskom podstanicom

Članak 4.

(1) Prije ugradnje razdjelnika ili kalorimetara krajnji kupci su dužni direktnu toplinsku podstanicu zamijeniti s indirektnom toplinskom podstanicom.

(2) Radove iz stavka 1. ovog članka izvodi ovlašteni izvođač za tu vrstu radova, po izrađenom projektu od ovlaštenog inženjera, uz prethodnu suglasnost distributera toplinske energije i krajnjeg kupca toplinske energije.

Centralna i decentralna regulacija sustava grijanja

Članak 5.

(1) Zgrada/građevina, priključena na toplinski sustav, mora imati centralnu regulaciju sustava grijanja na razini zgrade u toplinskoj podstanici i decentralnu regulaciju krajnjih kupaca.

(2) Krajnji kupci su dužni ugraditi termostatski radijatorski set s termostatskom glavom s ugrađenim osjetnikom na sve radijatore u samostalnoj uporabnoj cjelini krajnjeg kupca.

(3) Zamjena crpki s konstantnim brojem okretaja s crpkama s promjenjivim brojem okretaja u sekundarnom krugu centralnog sustava grijanja.

Članak 6.

(1) Sve glavne crpke s konstantnim brojem okretaja u sekundarnom krugu centralnog sustava grijanja zgrade s vodom kao ogrjevnim medijem, krajnji kupci su dužni zamijeniti novim crpkama s promjenjivim brojem okretaja (frekventne cirkulacijske crpke ili elektroničke crpke).

(2) Nakon ugradnje novih crpki s promjenjivim brojem okretaja (frekventne cirkulacijske crpke ili elektroničke crpke) iz stavka 1. ovog članka, takve crpke moraju biti podešene od strane stručnjaka ovlaštenog od proizvođača takvih crpki.

Preporučeni zahtjevi na tehničkom sustavu zgrade

Članak 7.

(1) Radi povećanja energetske učinkovitosti i ispravnog funkcioniranja toplinskog sustava te obračuna troškova toplinske energije, prije ugradnje razdjelnika ili kalorimetara krajnji kupci mogu ispuniti i preporučene zahtjeve na tehničkom sustavu zgrade prema člancima od 8. do 10. ovog Pravilnika.

(2) Uz zahtjeve iz stavka 1. ovog članka, krajnji kupci mogu napraviti Elaborat o tehničkom sustavu zgrade koji sadrži:

– utvrđivanje tipa, dimenzije i toplinskog učinka svih ogrijevanih tijela i vertikala unutar i izvan samostalne uporabne cjeline,

– utvrđivanje korektivnih faktora zbog položaja samostalne uporabne cjeline u zgradi (iz projekta centralnog grijanja zgrade ili nanovo izračunatih transmisijskih i ventilacijskih gubitaka koji je sastavni dio izračuna godišnjih potreba za toplinskom energijom pri izradi energetskog certifikata zgrade)

– utvrđivanje dimenzija i promjera svih vertikala te ostalih ogrjevnih tijela osim radijatora radi određivanja oplošja aktivnih vertikala za odlučivanje o modelu raspodjele troškova,

– podatak o priključnoj snazi zgrade radi izdavanja nove termoenergetske suglasnosti,

– ukupni volumen vertikala,

– ostale relevantne podatke iz projekta centralnog grijanja zgrade,

– opis zajedničkih instalacija centralnog grijanja i centralne pripreme potrošne tople vode,

– proračun toplinskih gubitaka, odabir ogrijevanih tijela, nova snaga za svaki prostor i temperaturni režim za svaki prostor s učinkom ogrjevnih tijela,

– faktor gubitaka toplinske energije na zajedničkom dijelu cijevnog sustava tople vode u zgradi (KTV),

– druge podatke vezane uz tehnički sustav zgrade povezan uz centralno grijanje i centralnu pripremu potrošne tople vode.

(3) Elaborat iz stavka 2. ovog članka krajnji kupci dostavljaju distributeru toplinske energije i kupcu toplinske energije te predstavlja podlogu za donošenje odluke o načinu raspodjele i obračunu troškova toplinske energije prema Pravilniku o načinu raspodjele i obračunu troškova za isporučenu toplinsku energiju.

Ugradnja automatskih ventila za hidrauličko uravnoteženje (hidrauličko balansiranje sustava)

Članak 8.

(1) U svrhu postizanja ravnomjerne raspodjele toplinske energije krajnji kupci mogu provesti dinamičko hidrauličko uravnoteženje na unutarnjim instalacijama.

(2) Odgovarajući način izvedbe dinamičkog hidrauličkog uravnoteženja iz stavka 1. ovog članka, određuje ovlašteni inženjer strojarske struke, na zahtjev krajnjih kupaca.

(3) Izjavu o postizanju dinamičkog hidrauličkog uravnoteženja iz stavka 1. ovog članka, krajnji kupci su dužni dostaviti kupcu toplinske energije.

Sustav automatizacije i upravljanja zgradom

Članak 9.

U novim zgradama i postojećim zgradama koje se rekonstruiraju, sustav automatizacije i upravljanja zgradom potrebno je projektirati i izvesti u razredu učinkovitosti A ili B ili C sukladno zahtjevima tehničkog propisa o racionalnoj uporabi energije i toplinskoj zaštiti u zgradama.

Ugradnja dodatne mjerne opreme u centralnom sustavu pripreme potrošne tople vode

Članak 10.

(1) U cilju točnog poznavanja potrošnje toplinske energije za pripremu potrošne tople vode, krajnji kupci mogu ugraditi zajedničko mjerilo za pripremu potrošne tople vode, za mjerenje utrošene energije za pripremu potrošne tople vode.

(2) Za potrebe praćenja profila potrošnje potrošne tople vode i pravovremenog otkrivanja eventualnog propuštanja vode u centralnom sustavu pripreme potrošne tople vode, krajnji kupci mogu ugraditi vodomjer na ulazu hladne vode iz vodovodne mreže u centralni sustav pripreme potrošne tople vode (npr. na ulazu hladne vode u spremnik potrošne tople vode), u skladu s propisima kojima se uređuju vodne usluge.

Provjera funkcionalnosti sustava grijanja i pripreme potrošne tople vode

Članak 11.

(1) Ovlašteni predstavnik suvlasnika je dužan od ovlaštenog izvođača radova zatražiti provjeru funkcionalnosti sustava grijanja i pripreme potrošne tople vode, nakon što su izvedeni obvezni zahtjevi iz članka od 4. do 6. i preporučeni zahtjevi iz članka od 8. do 10. ovog Pravilnika, a prije ugradnje razdjelnika i kalorimetara, što uključuje:

– provjeru ispravnosti elemenata unutarnjih instalacija,

– provjeru začepljenja i propuštanja sustava grijanja i pripreme potrošne tople vode,

– ispiranje radijatora i cijevnog razvoda,

– provjeru ispravnosti izvedbe spajanja polaznog i povratnog voda,

– odzračivanje sustava u sekundarnom krugu (na strani krajnjeg kupca) nakon ponovnog punjenja sustava ogrjevnim medijem, gdje je prilikom punjenja potrebno provesti tehničku pripremu ogrjevnog medija,

– provjeru stanja izolacije na unutarnjim instalacijama uključujući izmjenjivač topline.

(2) Nakon provedbe radova iz stavka 1. ovog članka, ovlašteni izvođač radova ili druga ovlaštena pravna ili fizička osoba pisanom izjavom potvrđuje da je provjera funkcionalnosti sustava grijanja i pripreme potrošne tople vode izvedena sukladno pravilima struke za ovu vrstu radova.

(3) Ovlašteni predstavnik suvlasnika je izjavu iz stavka 2. ovog članka dužan dostaviti kupcu toplinske energije odmah po zaprimanju.

Uvjeti za izmjene unutarnjih instalacija prije ugradnje razdjelnika ili kalorimetara

Članak 12.

(1) U slučaju izmjena unutarnjih instalacija prije ugradnje razdjelnika i kalorimetara, krajnji kupac je dužan provesti izmjenu unutarnjih instalacija na temelju tehničkih propisa o sustavima grijanja i hlađenja i zakona kojim se uređuje područje građenja.

(2) Krajnji kupac ne može obavljati preinake na unutarnjim instalacijama i instalacijama krajnjeg kupca na zajedničkom mjerilu toplinske energije bez suglasnosti kupca toplinske energije i opskrbljivača toplinskom energijom.

(3) Krajnji kupac koji ima postojeće ugrađeno podno grijanje u slučaju vertikalnog razvoda, treba sustav podnog grijanja staviti van funkcije ako nije u mogućnosti ugraditi kalorimetar.

(4) Krajnji kupci koji su priključili vlastiti bojler za zagrijavanje vode na unutarnju instalaciju centralnog grijanja, moraju isti odvojiti i demontirati.

(5) Izmjene unutarnjih instalacija može izvoditi samo izvođač registriran za takvu vrstu radova.

(6) Krajnji kupci mogu obavljati izmjene na unutarnjim instalacijama prije ugradnje razdjelnika ili kalorimetara na zajedničkom mjerilu toplinske energije prema obveznim zahtjevima iz članaka od 4. do 6. i preporučenim zahtjevima iz članaka od 8. do 10. ovog Pravilnika, uz ispunjenje sljedećih uvjeta:

1. ishođenje pisane suglasnosti natpolovične većine suvlasnika koja se računa po suvlasničkim dijelovima, a ne po broju suvlasnika,

2. izrađen glavni projekt preinaka unutarnjih instalacija, ako je glavni projekt potreban, kojim se utvrđuju mogućnosti i uvjeti rada unutarnjih instalacija zgrade, izrađenim po ovlaštenom inženjeru.

(7) Ovlašteni predstavnik suvlasnika dužan je dostaviti kupcu toplinske energije i opskrbljivaču toplinskom energijom dokumente iz stavka 6. ovog članka, odmah po zaprimanju istih radi davanja suglasnosti za izmjene na unutarnjim instalacijama.

(8) Ovlašteni predstavnik suvlasnika kojem nije dana suglasnost iz stavka 7. ovog članka, može u roku od 15 dana od dana primitka odluke o uskraćivanju suglasnosti izjaviti žalbu Agenciji.

(9) Agencija je dužna donijeti odluku o žalbi iz stavka 8. ovoga članka u roku od 60 dana od dana izjavljivanja žalbe.

(10) Odluka Agencije je izvršna, a nezadovoljna strana može protiv odluke Agencije pokrenuti upravni spor.

Nadzor provedbe radova

Članak 13.

(1) Kupac toplinske energije provodi stalni nadzor nad provedbom obveznih zahtjeva iz članaka od 4. do 6. i preporučenih zahtjeva iz članaka od 8. do 10. ovog Pravilnika, potrebnih za ugradnju razdjelnika i kalorimetara.

(2) Kupac toplinske energije može odrediti ovlaštenu osobu koja obavlja nadzor nad provedbom radova sukladno stavku 1. ovog članka.

(3) Ovlašteni predstavnik suvlasnika, odnosno krajnji kupci dužni su kupcu toplinske energije omogućiti nesmetan pristup unutarnjim instalacijama i instalacijama krajnjeg kupca radi provođenja nadzora iz stavka 1. ovog članka.

III. OSNOVNI KRITERIJI ZA DOBIVANJE I UKIDANJE OVLAŠTENJA ZA UGRADNJU, OČITAVANJE I ODRŽAVANJE RAZDJELNIKA

Ovlaštenje za ugradnju, očitavanje i održavanje razdjelnika

Članak 14.

(1) Opskrbljivač toplinskom energijom izdaje ovlaštenje za ugradnju, očitavanje i održavanje razdjelnika ugrađivaču/očitavaču razdjelnika, na razdoblje od 10 godina, uz mogućnost ponovnog izdavanja svakih 10 godina.

(2) Ugrađivač/očitavač razdjelnika dobivanjem ovlaštenja od jednog opskrbljivača toplinskom energijom dobiva ovlaštenje za ugradnju, očitavanje i održavanje razdjelnika na čitavom području Republike Hrvatske.

(3) Da bi ugrađivač/očitavač razdjelnika dobio ovlaštenje iz stavka 1. ovog članka, potrebno je da opskrbljivaču toplinskom energijom dostavi sljedeću dokumentaciju:

1. Uvjerenje od strane proizvođača razdjelnika da je ugrađivač/očitavač razdjelnika osposobljen za ugradnju, očitavanje i održavanje razdjelnika;

2. Uvjerenje od strane proizvođača razdjelnika da su radnici ugrađivača/očitavača razdjelnika osposobljeni za ugradnju, očitavanje i održavanje razdjelnika;

3. Potvrdu kojim ugrađivač/očitavač razdjelnika dokazuje da posjeduje potrebnu opremu za programiranje, ugradnju, održavanje i očitavanje razdjelnika (npr. račun, podugovaranje i sl.),

4. Izjavu ugrađivača/očitavača razdjelnika da posjeduje bazu podataka radijatora i razdjelnika za ispravno određivanje snage radijatora, te određivanje faktora oblika radijatora,

5. Izjavu ugrađivača/očitavača razdjelnika da posjeduje digitalnu platformu za pristup očitanim podacima s razdjelnika i statusu razdjelnika, kako bi svaki krajnji kupac na transparentan način imao uvid u navedene informacije, s poveznicom na tu digitalnu platformu;

6. Izjavu ugrađivača/očitavača razdjelnika da posjeduje digitalnu platformu na nivou zgrade/građevine, za pristup očitanim podacima s razdjelnika i statusu razdjelnika, kako bi svaki ovlašteni predstavnik suvlasnika na transparentan način imao uvid u cjelokup­na očitanja i status razdjelnika na zajedničkom mjerilu toplinske energije, s poveznicom na tu digitalnu platformu;

7. Izjavu ugrađivača/očitavača razdjelnika da ima stalno zaposleno ili podugovoreno odgovarajući broj radnika s uvjerenjem od strane proizvođača razdjelnika iz točke 2. ovoga stavka, pri čemu se zahtijeva minimalno jedna osoba na svakih 10 000 instaliranih razdjelnika;

8. Plan prestanka pružanja usluga kojim se opisuje postupak prelaska pružanja usluge održavanja i očitavanja razdjelnika s dosadašnjeg ugrađivača/očitavača na novog ugrađivača/očitavača bez ikakvih troškova ili tegoba za krajnje kupce, a kojim se detaljnije određuje subjekt kojem će se predati svi potrebi podaci za nesmetan nastavak pružanja usluga, naročito šifre, sigurnosni ključevi i sl. koji omogućuju pristup i očitanje ugrađenim razdjelnicima, te opremi za njihovo očitanje.

9. Dokaz o otklanjanju svih nedostatka zbog kojih je ugrađivaču/očitavaču razdjelnika ovlaštenje ukinuto sukladno članku 15. stavku 1. ovog Pravilnika, ako je ugrađivaču/očitavaču razdjelnika ovlaštenje ukinuto.

(4) Plan prestanka pružanja usluga iz stavka 3. točke 8. ovog članka potreban je radi zaštite krajnjih kupaca, koji su ugradili razdjelnike, kao potvrda da postoji drugi ugrađivač/očitavač razdjelnika koji poznaje ugrađenu opremu i može preuzeti navedene poslove bez zamjene postojeće ugrađene opreme, odnosno bez štete i dodatnih troškova za krajnje kupce, u slučaju da se postojećem ograđivaču/očitavaču razdjelnika ukine ovlaštenje iz stavka 1. ovog članka.

(5) Opskrbljivač toplinskom energijom dužan je izdati ovlaštenje iz stavka 1. ovog članka, najkasnije u roku od 30 dana od uredno podnesenog zahtjeva.

(6) Opskrbljivač toplinskom energijom dužan je u roku od 15 dana od izdavanja ovlaštenja iz stavka 1. ovog članka obavijestiti Ministarstvo o tome radi objave izdanih ovlaštenja na mrežnim stranicama Ministarstva.

(7) Opskrbljivač toplinskom energijom može izdano ovlaštenje iz stavka 1. ovog članka ukinuti prema uvjetima iz članka 15. ovog Pravilnika.

(8) Ugrađivač/očitavač razdjelnika kojem je ukinuto ovlaštenje iz stavka 1. ovog članka, osim u prijelaznom razdoblju iz stavka 9. ovoga članka, do ponovnog izdavanja ovlaštenja ne može se baviti ugradnjom, očitavanjem i održavanjem razdjelnika, te isti u roku od dva mjeseca od ukidanja ovlaštenja mora predati sve potrebne podatke novom ugrađivaču/očitavaču razdjelnika sukladno Planu prestanka pružanja usluge iz stavka 3. točke 8. ovog članka.

(9) Ugrađivač/očitavač razdjelnika kojem je ukinuto ovlaštenje iz stavka 1. ovog članka radi očitavanje i održavanje razdjelnika u prijelaznom periodu od dva mjeseca dok novi ugrađivač/očitava razdjelnika ne krene s pružanjem tih usluga sukladno Planu prestanka pružanja usluga iz stavka 2. točke 8. ovog članka. Novi ugrađivač/očitavač razdjelnika može naplatiti naknadu za očitavanje razdjelnika tek kad krene s pružanjem usluga.

(10) Opskrbljivač toplinskom energijom koji izdaje ovlaštenje iz stavka 1. ovog članka, dužan je, prije izdavanja ovlaštenja, na mrežnim stranicama Ministarstva provjeriti je li ugrađivač/očitavač razdjelnika koji traži izdavanje ovlaštenja među onim ugrađivačima/očitavačima razdjelnika kojima je ovlaštenje ukinuto, te ukoliko jest potrebno je da opskrbljivač toplinskom energijom uz ispunjenje uvjeta iz stavka 3. ovog članka, provjeri je li ugrađivač/očitavač razdjelnika otklonio nedostatke zbog kojih mu je ovlaštenje ukinuto sukladno članku 15. stavku 1. ovog Pravilnika i tek nakon toga može izdati ovlaštenje prema stavku 5. ovog članka.

Ukidanje ovlaštenja za ugradnju, očitavanje i održavanje razdjelnika

Članak 15.

(1) Opskrbljivač toplinskom energijom će ovlaštenje iz članka 14. stavka 1. ovog Pravilnika ukinuti ispunjenjem bilo kojeg od sljedećih uvjeta:

1. nad ugrađivačem/očitavačem razdjelnika se pokrenuo stečajni ili likvidacijski postupak;

2. ugrađivač/očitavač razdjelnika, razdjelnik nije programirao ili ugradio prema uputama proizvođača i pravilima struke, te nije pristupio naknadnom pravilnom programiranju više od 60 dana od prijave krajnjeg kupca, ovlaštenog predstavnika suvlasnika ili kupca toplinske energije,

3. pojava greške pri očitanju na više od 10 % razdjelnika od svih razdjelnika na zajedničkom mjerilu toplinske energije ili pojava više od 10 % neočitanih razdjelnika od svih razdjelnika na zajedničkom mjerilu toplinske energije, a koje ugrađivač/očitavač razdjelnika ponavlja najmanje tri puta za vrijeme trajanja iste ogrjevne sezone;

4. krajnji kupci ili ovlašteni predstavnik suvlasnika ne mogu pristupiti digitalnoj platformi za očitanim podacima s razdjelnika i statusu razdjelnika, te ugrađivač/očitavač razdjelnika nije pristupio popravku pristupa digitalnoj platformi više od 30 dana od prijave krajnjeg kupca, ovlaštenog predstavnika suvlasnika ili kupca toplinske energije;

5. krajnjim kupcima, ovlaštenom predstavniku suvlasnika i kupcu toplinske energije ugrađivač/očitavač razdjelnika nije omogućio elektronskim putem preuzimanje podataka o greškama pri očitanju razdjelnika ili neočitanim razdjelnicima ili prikaz tih podataka, najmanje dva uzastopna mjeseca za vrijeme trajanja iste ogrjevne sezone,

6. očitani podaci s razdjelnika, u trenutku očitanja koje je relevantno za obračun individualnih troškova toplinske energije, nisu identični onima na računu za individualne troškove toplinske energije krajnjeg kupca koje obračunava kupac toplinske energije, na više od 10 % razdjelnika od svih razdjelnika na zajedničkom mjerilu toplinske energije, a koji su nastali zbog neispravnosti razdjelnika koji nisu popravljeni u roku određenim ovim Pravilnikom ili pojava više od 10 % neočitanih razdjelnika od svih razdjelnika na zajedničkom mjerilu toplinske energije, najmanje dva uzastopna mjeseca za vrijeme trajanja iste ogrjevne sezone,

7. ugrađivač/očitavač razdjelnika nije uspio dostaviti očitanje u roku koji je odredio kupac toplinske energije najmanje tri puta za vrijeme iste ogrjevne sezone.

(2) Krajnji kupac, ovlašteni predstavnik suvlasnika ili kupac toplinske energije mogu bilo kojem opskrbljivaču toplinskom energijom podnijeti zahtjev za ukidanjem ovlaštenja iz članka 14. stavka 1. ovog Pravilnika s dokazima o ispunjenju bilo kojeg od uvjeta iz stavka 1. ovog članka na koji se pozivaju.

(3) Uvjeti iz stavka 1. ovog članka se ne primjenjuju ako je razlog nemogućnosti postupanja ugrađivača/očitavača razdjelnika na strani krajnjeg kupca.

(4) Opskrbljivač toplinskom energijom je dužan u slučaju ukidanja ovlaštenja iz članka 14. stavka 1. ovog Pravilnika donijeti rješenje o razlozima ukidanja.

(5) Nezadovoljna strana može protiv rješenja opskrbljivača toplinskom energijom pokrenuti upravni spor.

(6) Ugrađivač/očitavač razdjelnika kojem je ukinuto ovlaštenje iz članka 14. stavka 1. ovog Pravilnika dužan je o tome obavijestiti krajnje kupce s kojima ima sklopljen ugovor iz članka 18. stavka 1. ovog Pravilnika, ovlaštenog predstavnika suvlasnika i kupca toplinske energije.

(7) Opskrbljivač toplinskom energijom dužan je u roku od 15 dana od ukidanja ovlaštenja iz stavka 1. ovog članka obavijestiti Ministarstvo s rješenjima iz stavka 4. ovog članka s razlozima ukidanja, radi objave ukinutih ovlaštenja i rješenja o razlozima ukidanja ovlaštenja na mrežnim stranicama Ministarstva.

(8) Osim obveze iz stavka 6. ovog članka, ugrađivač/očitavač razdjelnika mora postupiti po Planu prestanka pružanja usluga iz članka 14. stavka 3. točke 8. ovog Pravilnika koji je sastavni dio ugovora između njega i krajnjih kupca iz članka 18. stavka 1. ovog Pravilnika.

(9) Ugrađivač/očitavač razdjelnika kojem je ovlaštenje jednom ukinuto, može pokrenuti postupak ponovnog dobivanja ovlaštenja iz članka 14. ovog Pravilnika, pri čemu, uz ostale uvijete, obavezno mora dostaviti dokaz iz članka 14. stavka 3. točke 9. ovog Pravilnika.

(10) Ako je opskrbljivač toplinskom energijom od krajnjeg kupca, ovlaštenog predstavnika suvlasnika ili kupca toplinske energije dobio pritužbe na rad ugrađivača/očitavača razdjelnika koji su različiti od uvjeta za ukidanjem ovlaštenja iz stavka 1. ovog članka, isti je dužan zatražiti dopunu podneska s poukom o razlozima za ukidanjem ovlaštenja. Ako nakon dopune podneska i dalje nisu ispunjeni uvjeti za ukidanjem ovlaštenja prema ovome članku, opskrbljivač toplinskome energijom će cjelokupnu dokumentaciju dobivenu od krajnjeg kupca, ovlaštenog predstavnika suvlasnika ili kupca toplinske energije proslijediti Državnom inspektoratu.

IV. UGRADNJA, ODRŽAVANJE I OČITAVANJE RAZDJELNIKA I KALORIMETARA

Tehnički uvjeti za ugradnju razdjelnika i kalorimatara

Članak 16.

(1) Razdjelnici moraju udovoljavati tehničkim uvjetima koji su propisani sljedećom normom:

– HRN EN 834, Razdjelnici troškova za utvrđivanje potrošnje radijatora za grijanje prostora – Uređaji s napajanjem električnom energijom.

(2) Razdjelnici i kalorimetri moraju udovoljavati uvjetima koji su propisani propisima kojima se uređuje područje tehničkih i mjeriteljskih zahtjeva koji se odnose na mjerila i sljedećim normama:

– HRN EN 1434-1, Mjerila toplinske energije – 1. dio: Opći zahtjevi (EN 1434-1),

– HRN EN 1434-2, Mjerila toplinske energije – 2. dio: Konstrukcijski zahtjevi (EN 1434-2),

– HRN EN 1434-3, Mjerila toplinske energije – 3. dio: Razmjena podataka i sučelja (EN 1434-3),

– HRN EN 1434-4, Mjerila toplinske energije – 4. dio: Ispitivanje pri odobravanju tipa (EN 1434-4),

Netehnički uvjeti za ugradnju razdjelnika i kalorimetara

Članak 17.

(1) Krajnji kupci ugrađuju razdjelnike ili kalorimetre na zajedničkom mjerilu toplinske energije uz ispunjenje sljedećih uvjeta:

1. ishođenje pisane suglasnosti kvalificirane većine suvlasnika za ugradnju kalorimetara ili ishođenje pisane suglasnosti natpolovične većine suvlasnika za ugradnju razdjelnika koja se računa po suvlasničkim dijelovima, a ne po broju suvlasnika, i

2. ishođenje ovjerene izjave izvoditelja radova na unutarnjim instalacijama da su obvezni zahtjevi iz članaka od 4. do 6. ovoga Pravilnika i preporučeni zahtjevi iz članaka od 8. do 10. ovog Pravilnika sukladni glavnom projektu, ako je glavni projekt potreban, i pravilima struke za ovu vrstu radova.

(2) Kod donošenja odluke o ugradnji razdjelnika, krajnji kupci trebaju imati u vidu da radi tehničke funkcionalnosti sustava i pravednije raspodjele isporučene toplinske energije, najmanje 75 % svih samostalnih uporabnih cjelina treba biti opremljeno razdjelnicima.

(3) Kod donošenja odluke o ugradnji kalorimetara, krajnji kupci trebaju imati u vidu da radi tehničke funkcionalnosti sustava i pravednije raspodjele isporučene toplinske energije, sve samostalne uporabne cjeline trebaju biti opremljene kalorimetrima.

(4) Ovlašteni predstavnik suvlasnika dužan je dostaviti kupcu toplinske energije i opskrbljivaču toplinskom energijom dokumente iz stavka 1. ovog članka, odmah po zaprimanju istih radi davanja suglasnosti kupca toplinske energije i opskrbljivača toplinskom energijom za ugradnju razdjelnika ili kalorimetara.

(5) Kupac toplinske energije i opskrbljivač toplinskom energijom dužni su dati suglasnost za ugradnju razdjelnika ili kalorimetara ako su ispunjeni sljedeći uvjeti:

– postignuta je suglasnost krajnjih kupaca iz stavka 1., podstavka 1. ovog članka,

– dostavljena je ovjerena izjava izvoditelja radova na unutarnjim instalacijama iz stavaka 1., podstavka 2. ovog članka,

– razdjelnici ili kalorimetri moraju udovoljavati normama iz članka 16. ovoga Pravilnika,

– sukladnost formata elektroničkog oblika za dostavu očitanja svih uređaja za lokalnu razdiobu isporučene toplinske energije na zajedničkom mjerilu toplinske energije u obračunskom razdoblju s formatom baze podataka kupca toplinske energije.

(6) Krajnji kupci dužni su osigurati financijska sredstva za nabavu i ugradnju razdjelnika ili kalorimetara.

(7) Na zajedničkom mjerilu toplinske energije mogu se ugrađivati razdjelnici ili kalorimetri samo jednog proizvođača kojega krajnji kupci slobodno izaberu i koji udovoljavaju normama iz članka 16. ovog Pravilnika, a kako bi se omogućio jedinstveni sustav očitanja i naplate isporučene toplinske energije.

(8) Nakon dobivene suglasnosti iz stavka 5. ovog članka, ovlašteni predstavnik suvlasnika sklapa ugovor s ugrađivačem/očitavačem razdjelnika za ugradnju, održavanje i očitavanje razdjelnika iz članka 18. ovog Pravilnika.

(9) Nakon dobivene suglasnosti iz stavka 5. ovog članka, ovlašteni predstavnik suvlasnika sklapa ugovor s ugrađivačem/očitavačem kalorimetara za ugradnju, održavanje i očitavanje kalorimetara iz članka 18. ovog Pravilnika.

(10) Ugradnja razdjelnika ili kalorimetara smatra se jednostavnim radovima koji se mogu izvoditi bez lokacijske i građevinske dozvole.

(11) Ugradnju razdjelnika može izvoditi samo ugrađivač/očitavač razdjenika koji ima ovlaštenje iz članka 14. stavka 1. ovog Pravilnika.

(12) Ugradnju kalorimetra može izvoditi samo ugrađivač/očitavač kalorimetara registriran za takvu vrstu radova.

(13) Nakon ugradnje razdjelnika ili kalorimetara ugrađivač/očitavač razdjelnika ili ugrađivač/očitavač kalorimetara je obvezan izraditi izvješće o izvedenim radovima i dati pisanu izjavu da su izvedeni radovi u skladu s pravilima struke za ovu vrstu radova ovlaštenom predstavniku suvlasnika i kupcu toplinske energije.

(14) Po zaprimanju izvješća i izjave iz stavka 13. ovog članka, kupac toplinske energije i ugrađivač/očitavač razdjelnika ili kupac toplinske energije i ugrađivač/očitavač kalorimetara sklapaju ugovor iz članka 18. stavka 1. ovoga Pravilnika, kojim se uređuju međusobni odnosi vezani uz dostavu podataka na razdjelnicima ili kalorimetrima i drugi podaci sukladno Zakonu o tržištu toplinske energije i Pravilniku o općim uvjetima za isporuku toplinske energije.

(15) Ovlašteni predstavnik suvlasnika kojem nije dana suglasnost iz stavka 5. ovog članka, može u roku od 15 dana od dana primitka odluke o uskraćivanju suglasnosti izjaviti žalbu Agenciji.

(16) Agencija je dužna donijeti odluku o žalbi iz stavka 15. ovoga članka u roku od 60 dana od dana izjavljivanja žalbe.

(17) Odluka Agencije je izvršna, a nezadovoljna strana može protiv odluke Agencije pokrenuti upravni spor.

Ugradnja, održavanje i očitavanje razdjelnika i kalorimetara

Članak 18.

(1) Krajnji kupci sklapaju ugovor o ugradnji, održavanju i očitavanju razdjelnika ili kalorimetara s ugrađivačem/očitavačem razdjelnika ili ugrađivačem/očitavačem kalorimetara za provedbu radova na ugradnji, očitavanju i održavanju razdjelnika ili kalorimetra na zajedničkom mjerilu toplinske energije.

(2) Sastavni dio ugovora iz stavka 1. ovog članka je:

– Izjava ugrađivača/očitavača razdjelnika ili kalorimetara da razdjelnici ili kalorimetri udovoljavaju normama iz članka 16. ovo Pravilnika,

– Izjava ugrađivača/očitavača razdjelnika ili kalorimetara o sukladnosti formata elektroničkog oblika za dostavu očitanja svih razdjelnika ili kalorimetara na zajedničkom mjerilu toplinske energije u obračunskom razdoblju s formatom baze podataka kupca toplinske energije,

– Plan prestanka pružanja usluga kojim se opisuje postupak prelaska pružanja usluge održavanja i očitavanja razdjelnika ili kalorimetara s dosadašnjeg ugrađivača/očitavača na novog ugrađivača/očitavača bez ikakvih troškova ili tegoba za krajnje kupce, u slučaju ukidanja ovlaštenja iz članka 14. stavka 1. ovog Pravilnika postojećem ugrađivaču/očitavaču razdjelnika s kojim se sklapa ugovor iz stavka 1. ovog članka.

(3) Ugovor iz stavka 1. ovog članka mora sadržavati informaciju o roku valjanosti razdjelnika određenog od proizvođača razdjelnika i informaciju o rokovima i načinu umjeravanja kalorimetara.

(4) Krajnji kupci su dužni osigurati financijska sredstva za ugradnju, očitavanje i održavanje razdjelnika ili kalorimetara.

(5) U slučaju kvara na razdjelnicima ili kalorimetrima izvan jamstvenog roka, krajnji kupci su dužni o tome obavijesititi ugrađivača/očitavača razdjelnika ili ugrađivača/očitavača kalorimetra, te o vlastitom trošku popraviti kvar.

(6) Na svim radijatorima u svim samostalnim uporabnim cjelinama na zajedničkom mjerilu toplinske energije krajnji kupci moraju ugraditi razdjelnike ili kalorimetre samo jednog proizvođača kojega krajnji kupci slobodno izaberu, a kako bi se omogućio jedinstveni sustav očitanja i naplate isporučene toplinske energije.

(7) Ugrađivač/očitavač razdjelnika je dužan ugraditi razdjelnike prema originalnim uputama proizvođača razdjelnika, te posebno paziti na poziciju razdjelnika na radijatoru i način učvršćenja razdjelnika na radijator.

(8) Krajnji kupac od ugrađivača /očitavača razdjelnika moraju dobiti, za svaki instalirani razdjelnik jamstveni list koji sadrži serijski broj razdjelnika i parametre programiranja kao što su tip radijatora, broj i dimenzije članaka radijatora, nazivna snaga radijatora, programirana skala te informacija (formula) na temelju kojih su određene programirane skale.

(9) Ugrađivač/očitavač razdjelnika i ugrađivač/očitavač kalorimetara dužni su obavijestiti krajnjeg kupca i kupca toplinske energije o pojavi greške pri očitanju razdjelnika i kalorimetara ili neočitanju razdjelnika i kalorimetra za samostalnu uporabnu cjelinu u kojoj se događa greška pri očitanju ili neočitanju razdjelnika ili kalorimetra putem digitalne platforme iz stavka 10. ovog članka.

(10) Ugrađivač/očitavač razdjelnika dužan je dati pristup digitalnoj platformi za pristup očitanim podacima s razdjelnika i statusu razdjelnika (ispravan, pojavljuje se greška, neočitan, značajno odstupanje u broju inpulsa i sl.) krajnjem kupcu za razdjelnike u njegovoj samostalnoj uporabnoj cjelini s mogućnosti da krajnji kupac vidi očitanje razdjelnika koje je relevantno za obračun individualnih troškova toplinske energije i status razdjelnika, i ovlaštenom predstavniku suvlasnika za zgradu/građevinu na zajedničkom mjerilu toplinske energije kako bi svaki ovlašteni predstavnik suvlasnika na transparentan način imao uvid u cjelokupna očitanja i status razdjelnika krajnjih kupaca, u skladu s propisima kojima se uređuje područje zaštite osobnih podataka.

(11) Podatke s digitalne platforme iz stavka 10. ovog članka, krajnji kupac može zatražiti i pisanim putem, a ugrađivač/očitavač razdjelnika je dužan navedene podatke dostaviti u roku od 15 dana od zaprimanja zahtjeva.

(12) Razdjelnike i kalorimetre očitava osoba s kojom su krajnji kupci sklopili ugovor o ugradnji, održavanju i očitavanju razdjelnika ili kalorimetara iz stavka 1. ovog članka i dostavlja ih kupcu toplinske energije radi obračuna troškova toplinske energije i informiranja krajnjih kupaca sukladno članku 11.a Zakona o tržištu toplinske energije.

(13) Iznimno od stavka 11. ovoga članka, krajnji kupac može sam dostaviti samoočitanje kalorimentara kupcu toplinske energije samostalno ili putem ovlaštenog predstavnika suvlasnika u rokovima i formatu koje odredi kupac toplinske energije ugovorom o potrošnji toplinske energije.

(14) Ugrađivač/očitavač razdjelnika ili ugrađivač/očitavač kalorimetara može naplatiti krajnjim kupcima uslugu očitavanja razdjelnika ili kalorimetara.

(15) Krajnji kupci imaju pravo promijeniti ugrađivača/očitavača razdjelnika i ugrađivača/očitavača kalorimetara ako ne obavlja uslugu u skladu s ugovorom iz stavka 1. ovog članka i ovim Pravilnikom.

(16) U svako doba, krajnji kupci imaju pravo promijeniti ugrađivača/očitavača razdjelnika kojem je ukinuto ovlaštenje iz članka 14. stavka 1. ovog Pravilnika.

Očitavanje razdjelnika i kalorimetara

Članak 19.

(1) Ugrađivač/očitavač razdjelnika radi obradu očitanih podataka s razdjelnika, dok ugrađivač/očitavač kalorimetara radi obradu očitanih vrijednosti s kalorimetara.

(2) Ugrađivač/očitavač razdjelnika i ugrađivač/očitavač kalorimetara dužan je očitavati razdjelnike ili kalorimetre minimalno jednom mjesečno te podatke zadnji dan u mjesecu dostaviti kupcu toplinske energije u roku koji odredi kupac toplinske energije.

(3) Obrada očitanih podataka iz stavka 1. ovog članka uključuje podatke iz digitalne platforme iz članka 18. stavka 10. ovoga Pravilnika i članka 21. stavka 6. ovoga Pravilnika, te uključuje podatke o svim razdjelnicima ili kalorimetrima za samostalnu uporabnu cjelinu na zajedničkom mjerilu toplinske energije i podatke o statusu razdjelnika ili kalorimetra s datumom nastanka greške i neočitanim razdjelnicima i kalorimetrima.

(4) Status razdjelnika ili kalorimetra pokazuje je li razdjelnik ili kalorimetar ispravan ili radi s greškom, odnosno je li u kvaru i je li neočitan.

(5) Opravdani uzroci neočitanih razdjelnika ili kalorimetara su:

– razdjelnik ili kalorimetar je privremeno izgubio signal sa sustavom daljinskog očitavanja iz članka 25. ovog Pravilnika,

– razdjelnik ili kalorimetar pokazuju grešku odnosno u kvaru su, a krajnji kupac nije omogućio popravak,

– jakost signala razdjelnika ili kalorimetra je pala radi istrošenosti baterije, a krajnji kupac nije omogućio zamjenu prema uvjetima iz ugovora iz članka 18. ovog Pravilnika,

– jakost signala sustava daljinskog očitavanja iz članka X. ovog Pravilnika je pala radi istrošenosti baterije, a krajnji kupci nisu omogućili zamjenu prema uvjetima iz ugovora iz članka 18. ovog Pravilnika,

– razdjelnici ili kalorimetri su onesposobljeni, uklonjeni ili neispravni krivnjom krajnjeg kupca i nisu prijavljeni ugrađivaču/očitavaču razdjelnika ili kalorimetara.

– razdjelnik ili kalorimetar pokazuje grešku odnosno u kvaru je, a krajnji kupac nije omogućio popravak u radno vrijeme ugrađivača/očitavača razdjelnika ili kalorimetra.

(6) Na temelju obrade očitanih podataka iz stavka 1. ovog članka, ugrađivač/očitavač razdjelnika ili kalorimetara dužan je napraviti evideniciju razdjelnika ili kalorimetara s greškom i neočitanih razdjelnika ili kalorimetara, s nabrojenim uzrocima zašto nisu očitani, te onih sa značajnim odstupanjima u broju impulsa koje primijeti ugrađivač/očitavač razdjelnika, te ju dostavlja krajnjem kupcu, ovlaštenom predstavniku suvlasnika i kupcu toplinske energije prema odredbama ovog Pravilnika.

(7) Svi neočitani razdjelnici i kalorimetri i razdjelnici i kalorimetri kod kojih se javlja greška, ugrađivač/očitavač razdjelnika ili kalorimetara mora servisirati, odnosno popraviti ili zamijeniti novim najkasnije u roku od 60 dana od datuma nastanka kvara odnosno greške.

(8) Na upit ovlaštenog predstavnika suvlasnika ugrađivač/očitavač razdjelnika ili kalorimetara dužan je dostaviti dokaz da je greška na neočitanim razdjelnicima ili kalorimetrima otklonjena ili podatak da je ugrađivač/očitavač razdjelnika ili kalorimetara bio spriječen od strane krajnjih kupaca otkloniti grešku odnosno kvar.

(9) Ako krajnji kupci ili ovlašteni predstavnik suvlasnika ne mogu pristupiti digitalnoj platformi za očitanim podacima s razdjelnika i statusu razdjelnika dužni su o tome obavijestiti ugrađivača/očitavača razdjelnika te je isti dužan omogućiti pristup digitalnoj platformi najkasnije u roku od 60 dana od prijave.

(10) Dokaz o servisiranju neočitanih razdjelnika ili kalorimetara iz stavka 8. ovog članka je ispravno popunjen radni nalog potpisan od krajnjeg kupca.

Zahtjevi prilikom ugradnje razdjelnika

Članak 20.

(1) Ugrađivač/očitavač razdjelnika dužan je razdjelnike programirati i ugraditi prema uputama proizvođača i pravilima struke.

(2) Prilikom ugradnje razdjelnika, ugrađivač/očitavač razdjelnika parametrira razdjelnike prema kataloškoj snazi radijatora koju je odredio proizvođač, prema normi HRN EN 442-1 – Radijatori i konvektori – 1. dio: Tehničke specifikacije i zahtjevi (EN 442-1).

(3) Programirani parametri iz stavka 2. ovog članka, trebaju biti vidljivi na zaslonu razdjelnika, ili na drugi način dokumentirani krajnjem kupcu.

(4) Programirani parametri svih razdjelnika u svim samostalnim uporabnim cjelinama moraju biti dostavljeni ovlaštenom predstavniku suvlasnika i kupcu toplinske energije u obliku projektne dokumentacije nakon završetka ugradnje razdjelnika.

Zahtjevi prilikom ugradnje kalorimetara

Članak 21.

(1) Ugrađivač/očitavač kalorimetara dužan je kalorimetre ugraditi prema uputama proizvođača i pravilima struke.

(2) Ugrađivač/očitavač kalorimetara ugrađuje kalorimetar za svaku samostalnu uporabnu cjelinu, kod horizontalne izvedbe sustava centralnog grijanja zgrade, na povratni vod centralnog grijanja samostalne uporabne cjeline.

(3) Kalorimetri moraju biti označeni CE oznakom, te zadovoljavati tehničke zahtjeve iz norme iz članka 16. ovog Pravilnika.

(4) Kalorimetri moraju biti isporučeni s važećim certifikatom o umjeravanju izdanom od ovlaštenog tijela, dok minimalna klasa točnosti mora biti klasa 2.

(5) Ugradnja kalorimetara mora uključivati mogućnost daljinskog očitanja potrošnje, odnosno kalorimetri moraju biti opremljeni komunikacijskim modulom koji omogućuje daljinsko očitanje kalorimetara.

(6) Ugrađivač/očitavač kalorimetara dužan je dati pristup digitalnoj platformi za pristup očitanim podacima s kalorimetara krajnjem kupcu za kalorimetar za njegovu samostalnu uporabnu cjelinu s mogućnosti da krajnji kupac vidi očitanje kalorimetra koje je relevantno za obračun individualnih troškova toplinske energije i status kalorimetera, i ovlaštenom predstavniku suvlasnika za zgradu/građevinu na zajedničkom mjerilu toplinske energije kako bi svaki ovlašteni predstavnik suvlasnika na transparentan način imao uvid u cjelokupna očitanja kalorimetara krajnjih kupaca, u skladu s propisima kojima se uređuje područje zaštite osobnih podataka.

(7) Održavanje kalorimetara uključuje obvezu ugrađivača/očitavača kalorimetara da jednom godišnje provjeri ugrađene kalorimetre na način da ih vizualno pregleda, provjeri komunikacijsku vezu s digitalnom platformom, te otkloni kvarove na kalorimetrima kako ne bi došlo do odstupanja u mjerenju.

(8) Krajnji kupci su dužni ovjeravati kalorimetre koji su u njihovom vlasništvu radi ispravnosti očitanja na način i u rokovima određenim prema uputama proizvođača.

Baza podataka razdjelnika

Članak 22.

(1) Ugrađivač/očitavač razdjelnika mora imati bazu podataka s evidentiranim svim radijatorima na zajedničkom mjerilu toplinske energije, s definiranim tipovima razdjelnika i proizvođačima razdjelnika, za svaku samostalnu uporabnu cjelinu s dokazom o načinu određivanja parametara s kojima je razdjelnik programiran.

(2) Osim podataka iz stavka 1. ovoga članka, baza podataka sadrži i programirane vrijednosti razdjelnika i evidencijski broj razdjelnika vezan uz pojedini radijator, podatke o radijatoru, vrsti i veličini članaka radijatora, model radijatora, nazivnoj snazi radijatora, broju radijatora u samostalnoj uporabnoj cjelini i podatke u kojoj prostoriji u samostalnoj uporabnoj cjelini je smješten taj radijator.

(3) Upute za ugradnju razdjelnika sastavni su dio baze podataka iz stavka 1. ovog članka.

(4) Ugrađivač/očitavač razdjelnika dužan je prilikom inspekcijskog nadzora bazu podataka iz stavka 1. ovog članka, dati na uvid inspektoru.

Baza podataka kalorimetara

Članak 23.

(1) Ugrađivač/očitavač kalorimetara mora imati bazu podataka s evidentiranim svim kalorimetrima na zajedničkom mjerilu toplinske energije, s definiranim tipovima kalorimetara i proizvođačima kalorimetara, za svaku samostalnu uporabnu cjelinu s dokazom o ispravnosti kalorimetara.

(2) Upute za ugradnju kalorimetara sastavni su dio baze podataka iz stavka 1. ovog članka.

(3) Ugrađivač/očitavač kalorimetara dužan je prilikom inspekcijskog nadzora bazu podataka iz stavka 1. ovog članka, dati na uvid inspektoru.

Nadzor provedbe radova nad ugradnjom razdjelnika i kalorimetara

Članak 24.

(1) Kupac toplinske energije provodi nadzor nad ugradnjom razdjelnika i kalorimetara.

(2) Kupac toplinske energije može odrediti ovlaštenu osobu koja obavlja nadzor nad ugradnjom sukladno stavku 1. ovog članka.

(3) Ovlašteni predstavnik suvlasnika, odnosno krajnji kupci dužni su kupcu toplinske energije omogućiti nesmetan pristup unutarnjim instalacijama i instalacijama krajnjeg kupca radi provođenja nadzora iz stavka 1. ovog članka.

(4) Na zahtjev kupca toplinske energije ili ovlaštenog predstavnika suvlasnika, ugrađivač/očitavač razdjelnika i ugrađivač/očitavač kalorimetara dužni su mu dostaviti bazu podataka iz članka 21. odnosno članka 22. ovog Pravilnika.

V. UGRADNJA, RAD I ODRŽAVANJE SUSTAVA DALJINSKOG OČITAVANJA RAZDJELNIKA I KALORIMETARA

Sustav daljinskog očitavanja razdjelnika i kalorimeatra

Članak 25.

(1) Sustav daljinskog očitavanja ugrađivač/očitavač razdjelnika i ugrađivač/očitavač kalorimetara ugrađuje u zajedničke dijelove zgrade prilikom ugradnje razdjelnika ili kalorimetara, za bežično očitavanje razdjelnika ili kalorimetara.

(2) Sustav daljinskog očitavanja je vlasništvo krajnjih kupaca ili je kod krajnjih kupaca u najmu.

(3) Neovisno o stavku 2. ovog članka, krajnjim kupcima se prilikom ugradnje sustava daje serijski broj sustava, licenca, lozinke i drugi potrebni podaci za neometano korištenje koje omogućuje očitanje podataka i od strane nekog drugog ugrađivača/očitavača razdjelnika ili kalorimetara.

(4) Sustav daljinskog očitavanja iz stavka 1. ovog članka može biti priključen na standardni napon mreže 230 V AC ili napajan baterijski, ovisno je li zgrada ima priključak na elektroenergetsku mrežu u zajedničkim dijelovima zgrade ili ne.

Ugrađivač/očitavač razdjelnika i ugrađivač/očitavač kalorimetara mora koristiti samo sustav daljinskog očitavanja iz stavka 1. ovog članka koji podržava otvorene protokole, kako bi u slučaju gubitka ovlaštenja ugrađivač/očitavač razdjelnika, ili raskida ugovora s krajnjim kupcima, novi ugrađivač/očitavač razdjelnika i novi ugrađivač/očitavač kalorimetara mogao preuzeti taj sustav uz minimalne troškove za krajnje kupce.

(5) Ugrađivač/očitavač razdjelnika i ugrađivač/očitavač kalorimetara dužni su imati opremu za daljinsko očitavanje sustava daljinskog očitavanja iz stavka 1. ovoga članka, koja osim što očitava stanje razdjelnika ili kalorimetara, mora prikupiti i informaciju o stanju razdjelnika ili kalorimetra, odnosno o statusu aktivnog rada ili greške i šifru greške kako bi se ustanovila vrsta greške i datum nastanka greške odnosno kvara.

VII. MJERILO ZA ZGRADU/GRAĐEVINU

Ugradnja mjerila za zgradu/građevinu

Članak 26.

(1) Krajnji kupci dužni su u toplinskim podstanicama ugraditi mjerilo za zgradu/građevinu, koje se može daljinski očitati, u svim toplinskim sustavima, sukladno normama iz članka 16. ovog Pravilnika, osim kada to tehnički nije izvedivo u skladu s pravilima struke.

(2) Mjerilo za zgradu/građevinu može ugraditi samo izvođač registriran za takvu vrstu radova.

(3) Prije ugradnje mjerila za zgradu/građevinu krajnji kupci su dužni ispuniti uvjete za izmjene unutarnjih instalacija iz članka 12. ovog Pravilnika te dobiti suglasnost kupca toplinske energije i opskrbljivača toplinskom energijom.

(4) Po ugradnji mjerila za zgradu/građevinu, ovlašteni predstavnik suvlasnika mora o tome obavijestiti kupca toplinske energije radi potrebe za izmjenom u načinu raspodjele i obračunu troškova za isporučenu toplinsku energiju i na način određen sukladno Pravilniku o načinu raspodjele i obračunu troškova za isporučenu toplinsku energiju.

Sustav daljinskog očitavanja mjerila za zgradu/građevinu

Članak 27.

(1) Kupac toplinske energije dužan je osigurati sustav koji omogućava daljinsko očitavanje mjerila za zgradu/građevinu iz članka 24. ovog Pravilnika, u svim toplinskim sustavima.

(2) Sustav daljinskog očitavanja iz stavka 1. ovog članka kupac toplinske energije ugrađuje u zajedničke dijelove zgrade, ako je potrebno, prilikom ugradnje mjerila za zgradu/građevinu, za bežično očitavanje tog mjerila.

(3) Sustav daljinskog očitavanja je vlasništvo krajnjih kupaca ako je ugrađen u zajedničkim dijelovima zgrade.

(4) Sustav daljinskog očitavanja iz stavka 1. ovog članka može biti priključen na standardni napon mreže 230 V AC ili napajan baterijski, ovisno da li zgrada ima priključak na elektroenergetsku mrežu u zajedničkim dijelovima zgrade ili ne.

(5) Kupac toplinske energije mora koristiti samo sustav daljinskog očitavanja iz stavka 1. ovog članka koji podržava otvorene protokole, kako bi u slučaju raskida ugovora o potrošnji toplinske energije s krajnjim kupcima, novi kupac toplinske energije mogao preuzeti taj sustav uz minimalne troškove za krajnje kupce.

(6) Kupac toplinske energije dužan je imati opremu za daljinsko očitavanje sustava daljinskog očitavanja iz stavka 1. ovoga članka, koja osim što očitava mjerilo za zgradu/građevinu, mora prikupiti i informaciju o stanju tog mjerila, odnosno o statusu aktivnog rada ili greške i šifru greške kako bi se ustanovila vrsta greške i datum nastanka greške odnosno kvara.

VIII. ODRŽAVANJE UNUTARNJIH INSTALACIJA

Članak 28.

(1) Uslugu upravljanja i održavanja dijela unutarnjih instalacija u zgradi/građevini od obračunskog mjernog mjesta u toplinskoj podstanici do ulaza u samostalnu uporabnu cjelinu krajnjeg kupca dužan je obavljati kupac toplinske energije.

(2) Kupac toplinske energije je dužan u usluzi stručnog upravljanja, rukovanja i održavanja unutarnjih instalacija obavljati sljedeće:

a) preventivno održavanje toplinske podstanice koje se sastoji od sljedećih aktivnosti:

1. Vizualni pregled, izrada i ažuriranje tehničke dokumentacije toplinske podstanice

2. Izrada troškovnika za godišnji remont toplinske podstanice

3. Pregled i po potrebi davanje stručnog prijedloga za balansiranje sustava centralnog grijanja zgrade

4. Čišćenje hvatača nečistoća

5. Podešavanje uređaja za automatsku regulaciju, daljinski nadzor i upravljanje i komunikaciju ukoliko takav sustav postoji.

6. Upuštanje u rad, odzračivanje i dopuna unutarnje instalacije

7. Pripravnost 24 sata za hitne intervencije (curenja, ugroze...)

8. Dopuna unutarnje instalacije i odzračivanje tijekom sezone grijanja

9. Isključivanje crpki i sve opreme toplinske podstanice na kraju sezone grijanja

10. Reguliranje pogona TS za opskrbu PTV/grijanje

11. Ispiranje pločastog izmjenjivača topline

12. Čišćenje pločastog izmjenjivača topline (rastavljanje ili kemijski) i spremnika PTV

13. Detekcija kvarova na unutarnjim instalacijama

14. Ispitivanje i servis sigurnosnih ventila

15. Pražnjenje i punjenje unutarnje instalacije na zahtjev predstavnika suvlasnika

16. Redovni nadzor i povremeni obilazak toplinske podstanice uz pregled i kontrolu rada uređaja i instalacija u svrhu prevencije kvarova,

b) dati preporuku za investicijsko održavanje opreme sekundarnog dijela toplinske podstanice,

c) u slučaju nepravilnosti u radu uređaja u toplinskoj podstanici te neispravnosti instalacija koje mogu ugroziti sigurnost osoba vezanu za zaštitu na radu, zaštitu od požara, udara struje i eksplozivnih atmosfera, dužan je poduzeti mjere da se što hitnije prostor osigura od bilo kakvog pristupa, da se postave obavijesti o opasnosti i da se odmah naruči izvođenje radova na otklanjanju izvora opasnosti na trošak krajnjih kupaca.

(3) Kupac toplinske energije mora voditi knjigu održavanja sustava unutarnjih instalacija, u papirnatom ili elektronskom obliku, s datumima pregleda, popisom aktivnosti i potpisima izvođača, te uz svaki servis mora biti priložen servisni izvještaj, s utvrđenim kvarovima i prijedlogom radova na otklanjanju.

(4) Knjiga održavanja sustava iz stavka 3. ovog članka, mora biti dostupna upravitelju zgrade i krajnjim kupcima na zahtjev.

(5) Kupac toplinske energije u zatvorenom i samostalnom toplinskom sustavu, dužan je opremiti zajednička obračunska mjerna mjesta uređajima za mjerenje potrošnje toplinske energije i uređajima za mjerenje potrošne tople vode koji se mogu daljinski očitati i osigurati sustav za daljinsko očitanje tih uređaja.

IX. NADZOR

Članak 29.

(1) Inspekcijski nadzor nad provedbom ovog Pravilnika obavljaju nadležni inspektori prema posebnim propisima.

(2) U svrhu ispravne i valjane raspodjele troškova toplinske energije, godišnje je moguće provesti dva nadzora krajnjeg kupca radi provjere ispravnosti razdjelnika i kalorimetara, od toga jedan posjet mora biti najavljen, a drugi nenajavljen.

(3) Najavljeni posjet iz stavka 2. ovog članka inspektor najavljuje ovlaštenom predstavniku suvlasnika izravno ili putem upravitelja zgrade/građevine, te ovlašteni predstavnik suvlasnika o datumu i vremenu posjeta inspektora obavještava krajnje kupce.

(4) U svrhu ispravne i valjane raspodjele troškova toplinske energije, godišnje je moguće provesti dva nadzora ugrađivača/očitavača razdjelnika i ugrađivača/očitavača kalorimetara radi provjere ispravnosti poslovanja sukladno odredbama ovog Pravilnika, oba posjeta nenajavljeno.

X. PRIJELAZNE I ZAVRŠNE ODREDBE

Članak 30.

(1) Svi postojeći ugrađivači/očitavači razdjelnika na dan stupanja na snagu ovog Pravilnika dužni su zatražiti ovlaštenje za ugradnju, očitavanje i održavanje razdjelnika iz članka 14. ovog Pravilnika od opskrbljivača toplinskom energijom, najkasnije u roku od tri mjeseca od dana stupanja na snagu ovoga Pravilnika.

(2) Obvezne zahtjeve na tehničkom sustavu zgrade iz članka 3. ovog Pravilnika, dužni su ispuniti krajnji kupci prilikom zamjene postojećih razdjelnika novima po isteku roka valjanosti razdjelnika određenog od proizvođača razdjelnika, ukoliko te zahtjeve nisu napravili prilikom ugradnje razdjelnika prije donošenja ovog Pravilnika.

(3) Svim krajnjim kupcima koji imaju ugrađen sustav daljinskog očitanja razdjelnika ili kalorimetara iz članka 25. ovog Pravilnika, ugrađivač/očitavač razdjelnika ili kalorimetara dužan je dati sve pristupne podatke (licence, lozinke i sl.) za neometano korištenje koji omogućuje očitanje podataka i od strane nekog drugog ugrađivača/očitavača razdjelnika ili kalorimetara, najkasnije u roku od 3 mjeseca od dana stupanja na snagu ovoga Pravilnika.

Članak 31.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 391-01/25-01/349
 Urbroj: 526-06-02-01-25-1
 Zagreb, 30. listopada 2025.

Ministar
 Ante Šušnjar, v. r.